**Dinsdag 7 Oktober**

**Teatergesprek 1: Poskantoor**

Met Jaco Bouwer (regisseur), Braam du Toit (komponis) en lede van die geselskap

Clover Aardklop slaan ’n slag met die aanbieding van die eerste komiese Afrikaanse opera van die 21ste eeu. Dit speel af in ’n klein Karoo-dorpie en is in murg en been Suid-Afrikaans. Almiskie word opera beskou as ’n genre vir ’n uitgelese groep, maar *Poskantoor* sal beslis tot ’n wyer gehoor spreek.

**ATKV Boeke-oase – 60 min. – Gratis.**

**7 Oktober – 11:00**

**Die Griekwastad-seun, Oscar Pistorius… soos bekendes in ons huise**

Met Ilse Salzwedel, Charné Kemp en Kabous Meiring (gespreksleier)

Op Goeie Vrydag in 2012 word ’n familie koelbloedig op Griekwastad vermoor. Op Valentynsdag 2013 skiet ’n sportheld sy meisie. Twee aangrypende verhale begin. Die hofsaak van die sportster is wêreldwye nuus en word regstreeks uitgesaai. By tye is dit selfs vermaaklik soos die aanklaer Gerrie Nel en die advokaat vir die verdediging, Barry Roux, swaarde kruis. Die Griekwastad-hofsaak, met die minderjarige beskuldigde wie se gesig nie gewys kon word tot hy agtien geword het nie, is ’n gans ander saak met beriggewing oor hoe Don Steenkamp skaars enige emosie getoon het. Hoe het Suid-Afrikaners die jaar ervaar? Hoekom wil ons so baie weet en weet ons nou al meer? Kom luister hoe Kemp en Salzwedel die onderskeie boeke *Moord op Griekwastad – Die storie van die Steenkamp-treurspel* en *Van sprokie tot tragedie in die kollig* aangepak het.

**ATKV Boeke-oase – 60 min. – Gratis.**

**7 Oktober 13:00**

**Wat verklap jou gesig van jou persoonlikheid?**

Met Marthie Maré

Het jy geweet Helen Zille is hardkoppig? Jy knik instemmend en sê dat jy geweet het, maar nie voordat sy dit in die parlement gewys het nie. Maré sou lankal reeds die afleiding kon maak, want Helen het hoë wangbene. Oor Rian van Heerden sê sy: “Hy verwag die beste, volle samewerking en professionaliteit, niks halfhartig nie.” Kom vind uit wat fisionomie is en hoe dit gebeur het dat Maré een van Suid-Afrika se top-fisionome geword het. Wie weet… dalk vertel sy vir jou meer oor jou eie gesig.

**ATKV Boeke-oase – 60 min. – Gratis.**

**7 Oktober 15:00**

**Woensdag 8 Oktober**

**Dubbelspel, Stippellyn en Vermis op Allesverloren**

Met Wilna Adriaanse, Erika Murray-Theron en Anchien Troskie

Dié drie gewilde en ervare skrywers, wat elkeen vanjaar nuwe boeke op die rak het, gesels met mekaar oor hul boeke en die lewe van ’n skrywer. Adriaanse se *Dubbelspel* is haar eerste spanningsverhaal, wat reeds net so gewild soos haar liefdesverhale is. Theron skryf oor menswees en ontnugtering in *Stippellyn*, haar jongste roman ná *’n Tapisserie met klein diere* wat in 2008 verskyn het. Troskie het lesers laat regop sit met *Dis ek, Anna* (onder die skuilnaam Elbie Lötter) – daarna verskyn *Die staat teen Anna Bruwer* en *Nooit is ’n lang, lang tyd* onder haar eie naam. Haar boek *Vermis op Allesverloren* het pasverskyn.

**ATKV Boeke-oase – 60 min. – Gratis.**

**8 Oktober – 10:30**

**Sprakeloos**

Met Tom Lanoye en Daniel Hugo

Tom Lanoye is spesiaal in Suid-Afrika vir die debuut van die aanbieding van sy epiese drama *Bloed & Rose: Die lied van Jeanne en Gilles* (Daniel Hugo het met die vertaling gehelp) by Clover Aardklop. Hulle gesels oor vertaling in die algemeen, maar in die besonder oor *Sprakeloos*, Hugo se vertaling van Lanoye se outobiografiese roman, waarvoor Hugo vanjaar die Suid-Afrikaanse Akademieprys vir vertaalde werk gekry het.

**ATKV Boeke-oase – 60 min. – Gratis.**

**8 Oktober – 12:00**

**Teatergesprek 2: Die seemeeu**

Met Christiaan Olwagen (regisseur), Saartjie Botha (vertaler en verwerker) en lede van die geselskap (wat insluit Sandra Prinsloo, Marius Weyers, Gerben Kamper, Alyzzander Fourie en Rolanda Marais)

Saartjie Botha se nuwe verwerking van een van die grootse tragikomiese dramas van Anton Tsjechof, bewys hoe tydloos die temas is waarmee hy werk. Kom luister na hoe so ’n magistrale werk aangepak word en die belang daarvan om klassieke werke in Afrikaans op te voer.

**ATKV Boeke-oase – 60 min. – Gratis.**

**8 Oktober – 14:00**

**Die sideboard**

Met Simon Bruinders

Dit is die jaar 1939 – ’n waterskeidingsjaar vir die Afrikaner. Op George onder die Outeniquaberge kom ’n ongeletterde Abraham tot die besef van die belangrikheid van boekgelerentheid. Abraham droom van ’n familie met Stella, die jong onderwyseres… Simon Bruinders, bekende akteur van *Broer Matie*, *Egoli* en *Swartwater*, is nou ook skrywer. Hy gesels oor sy boek en sal ook daaruit voorlees.

**ATKV Boeke-oase – 45 min. – Gratis.**

**8 Oktober – 15:30**

**Inboekeling**

Met Hans du Plessis en Thys Human (gespreksleier)

Skrywer, navorser, akademikus en taalman Hans du Plessis beloof om die leser opnuut mee te sleur met sy jongste historiese roman, *Inboekeling*. Wie was hierdie mense? Die “inboekelinge”? Dié boek delf in die geskiedenis van trekleiers wat kinders van veediewe weggevoer en as slawe grootgemaak het.

**ATKV Boeke-oase – 60 min. – Gratis.**

**8 Oktober – 17:30**

**Donderdag 9 Oktober**

**Teatergesprek 3: Dogma**

Met Christiaan Olwagen (skrywer en regisseur) en lede van die geselskap

*Dogma* is bekroon met ’n Kanna vir beste debuutproduksie asook die beste produksie tydens vanjaar se Absa KKNK. Christiaan Olwagen werk hier met die stofgegewe van sy eie lewe – ’n verhaal oor grootword in ’n huis met Dylan en dogma. Wat is deel van sy werklike ervaringe en wat word “by gelieg”.

**ATKV Boeke-oase – 60 min. – Gratis.**

**9 Oktober – 11:00**

**Een teks, talle vorms: Hartland, Donkerland en Kruispad**

Met Saartjie Botha en Kerneels Breytenbach

Ons is gewoond aan boeke wat draaiboeke word en mettertyd rolprente, maar draaiboeke en toneeltekste wat boeke word? Riana Barnard van Tafelberg het op ’n dag besluit as die televisiereeks *Hartland* so gewild is onder kykers, hoekom nie die storie in boekvorm vertel nie. Deon Opperman, wat die draaiboek saam met Saartjie Botha geskryf het, het dadelik ingestem en vir Kerneels Breytenbach was dit ’n lekker uitdaging. Dít was maar net die begin. Kom luister na die wisselwerking tussen hierdie twee interessante skrywers, noudat ook *Donkerland* verskyn het. Die derde boek in die trilogie, *Kruispad*, word eersdaags uitgegee.

**ATKV Boeke-oase – 60 min. – Gratis.**

**9 Oktober – 12:30**

**Kamphoer**

Met Francois Smith, Tertius Kapp en Fransjohan Pretorius

*Kamphoer* is die ware verhaal van ’n vrou wat gedurende die Anglo-Boereoorlog wreedaardig verkrag en vir die aasvoëls gegooi is. Met die hulp van ’n reeks weldoeners ontsnap sy aan die kloue van die dood en wy uiteindelik haar lewe aan die genesing van presies die soort trauma waaraan sy onderworpe was. En in die proses kom sy weer haar verkragters teë… Dié sielkundige riller word allerweë deur resensente geloof.

**ATKV Boeke-oase – 60 min. – Gratis.**

**9 Oktober – 14:00**

**’n Duisend stories oor Johannesburg**

Met Harry Kalmer

Kalmer is ’n Johannesburger in murg en been en met dié stadsroman bring hy hulde aan die stad en sy mense – uitgewekenes, terugkerendes en dié wat nog altyd daar gebly het, hul wel en wee deur die twintigste eeu en die plekke waar hulle in hul lewens beland het. Soos wat die geval met *’n 1001 Arabiese nagte* is, kan gedeeltes van *’n Duisend stories oor Johannesburg* byna in enige volgorde gelees word!

**ATKV Boeke-oase – 60 min. – Gratis.**

**9 Oktober – 15:30**

**Hardop**

Met Danie Marais, Daniel Hugo en Tertius Kapp

Daar word maklik gekla dat dit sleg gaan met die digkuns. Dié retoriek verloor gou trefkrag as jy by *Hardop* na gatskop-digters kom luister. Die ouens (Botha het nog nie gepubliseer nie) se bundels verkoop goed en hul voorlesings is uiters gewild. Kom drink ’n glas wyn en luister hoe die digters met woorde toor – hardop.

**ATKV Boeke-oase – 60 min. – Gratis.**

**9 Oktober – 18:00**

**Vrydag 10 Oktober**

**Teatergesprek 4: Bloed en rose: Die lied van Jeanne en Gilles**

Met Marthinus Basson (regisseur) en die geselskap (Nicola Hanekom, André Roothman, Anna-Mart van der Merwe, Antoinette Kellermann, Dawid Minnaar, Wessel Pretorius en Stian Bam)

Die vertaling van die epiese drama van die Belgiese skrywer Tom Lanoye debuteer vanjaar by Aardklop. Dit vertel die verhaal van Jeanne d’Arc en haar gevegsgenoot maarskalk Gilles de Rais. Wat het dié geskiedkundige figure uit die 15de eeu vir gehore in die 21ste eeu te sê?

**ATKV Boeke-oase – 60 min. – Gratis.**

**10 Oktober – 11:00**

**Die wonder van die goddelike liefde**

Met prof. Chris van der Merwe en prof. Hennie van Coller (gespreksleier)

Ons kan die liefde dalk nie ten volle begryp nie, maar ons kan dit ook nie opsyskuif nie. Vir talle is die liefde die wese van God, die mees fundamentele dryfveer in die handelinge van God. En dié wat God wil leer ken, moet in sy liefde bly. In die boek, *Die wonder van die goddelike liefde*, gee prof. Chris van der Merwe aan die leser leidrade om die misterie van die goddelike liefde beter te kan verstaan.

**ATKV Boeke-oase – 60 min. – Gratis.**

**10 Oktober – 12:30**

**Die respektabele meneer Hartslief**

Met Chris Karsten (boekbekendstelling) en Kerneels Breytenbach (gespreksleier)

Wanneer ’n nagklubbaas die katelknaap van sy minnares deur ’n eksentrieke huurmoordenaar laat vermoor, loop hy hom vas in die vermoorde se familie, die Hartslief-clan van Brixton. Elie Hartslief is die brein; Antie Engel met haar sopkombuis en sesde sintuig die hart; neef Boela met die slaghuis die spiere; en die verfynde Moks met sy helderkleurige Mohawk-haarstyl en daggakoekies die bek. Elie is deesdae amper respektabel en mnr. Morkel van Morkel Wealth se regterhand, maar sy broer se moord noodsaak dat die Hartsliefs laer trek. Kom drink ’n glas wyn en luister na spanningsverhaalskrywer Chris Karsten, wat deesdae in Kanada woon.

**ATKV Boeke-oase – 60 min. – Gratis.**

**10 Oktober – 14:00**

**Die houtbeen van St. Sergius**

Met prof. Chris van der Merwe en Loftus Marais (gespreksleier)

Dié wonderlike boek met die eienaardige titel, *Die houtbeen van St. Sergius*, is ’n bundel opstelle deur prof. Chris van der Merwe oor die Suid-Afrikaanse letterkunde. Hy het begin skryf om die beperkinge wat die akademie op kommentaar plaas, teen te gaan en dus is die boek baie toeganklik. Van der Merwe wys die Groot Afrikaanse Roman van die 90’s uit, naamlik die drieluik van Karel Schoeman en op ’n vraag van Elmari Rautenbach oor wat dié roman sou wees uit die 2000’s is sy antwoord *Agaat.* Kom luister na Van der Merwe se indrukwekkende kennis oor die letterkunde.

**ATKV Boeke-oase – 60 min. – Gratis.**

**10 Oktober – 15:30**

**Saterdag 11 Oktober**

**Jannie Smuts: die staatsman, die vriend, die poësieliefhebber**

Met prof. Christof Heyns, adv. Willem Gravett, kol. Charles Comley en prof. Kobus du Pisani

Moenie hierdie rare geleentheid misloop nie. Die kenners, kritici en aanhangers van Jan Christiaan Smuts is almal saam op een verhoog. Vir ’n uur-en-’n-half sal hulle die gehoor vasgenael hou met inligting oor dié interessante staatsman: een van Suid-Afrika se bekendste internasionale figure, wat ook ’n groot aanhanger was van die digter Walt Whitman. Verskeie boeke oor Smuts sal te koop wees.

**ATKV Boeke-oase – 90 min. – Gratis.**

**11 Oktober – 10:00**